Маргарита Хранова

Маргарита Николова Хранова-Бойчева, известна като Маргарита Хранова, е българска поп певица.
Родена е на 20 декември 1951 г. в град Сливен, но израства и живее в София. Баща ѝ, Никола Хранов, до 1944 г. е царски офицер, разпределен като майор в Сливенския гарнизон. Само две години певицата живее в родния си град, защото през 1953 г. местят баща ѝ в Шумен, а малко по-късно го съкращават. Майката на певицата се казва Лидия Хранова. Дъщеря им Маргарита е във втори клас, когато я водят на прослушване за хор „Бодра смяна“, но не я приемат. В гимназията кандидатства за естрадна група на ансамбъл „Маяковски“. Помощ за музикалното ѝ израстване оказва ръководителят на ансамбъла Емил Георгиев. Благодарение на Вера Христова – поп певица по онова време, Маргарита се учи да свири на пиано. Именно тя е причината Маргарита Хранова да влезе в Консерваторията. Завършва Естрадния отдел на Българската държавна консерватория в класа на Ирина Чмихова.
Първия официално регистриран студиен запис в Първо студио на БНР певицата прави през 1969 г. Записът е на прочутата песен „When a man loves a woman“ от репертоара на Пърси Слейдж (българският текст е на Димитър Керелезов със заглавие на българския вариант на песента „Ако ти си отиваш“, аранжимент: Николай Куюмджиев).
Постъпва в трио „Обектив“. Започва като солистка в състава на вокалното трио, създадено през 1971 г.
През 1972 г. започва самостоятелната ѝ кариера, белязана от редица престижни награди на български и международни конкурси. През 1977 г. Българската национална телевизия ѝ прави тв рецитал –„С име на цвете“.
През 1997 г. издава компилацията „Златни хитове“. Следват два албума, озаглавени „С любов“, но в различни години (1995 и 1998), след това в края на 1999 г. издава дуетния си албум „Марги и приятели“, включващ дуетни песни с Емил Димитров, Орлин Горанов, Борис Гуджунов, Боян Иванов, Михаил Йончев, Асен Гаргов, група „Карамел“, Стефан Данаилов, Искра Радева, Етиен Леви, Деян Неделчев, Лъки, Лъчезар Тенев, Емил Коларов, Николай Калчев и Досьо Досев (албумът е издаден от „Поли саунд“).
Маргарита Хранова има съвместен албум с Искра Радева и Иван Балсамаджиев – „Съдбата ни е песен“.
През 2006 г. заедно с Христо Кидиков участва в мюзикъла на композитора Найден Андреев „С цвят на изтрито червило“. През 2008 г. записва албума „Обич моя“, съдържащ само песни по музика на Валентин Пензов. През същата година се издава и копилацията ѝ от два компактдиска, озаглавена „Златна колекция“. През 2010 г. записва редица дуетни песни с Теди Генев в албума му „Мое цвете“.
От средата на 2011 г. Маргарита Хранова е солист в състава на Представителния ансамбъл на Въоръжените сили на Република България към Националната гвардейска част. През същата година Маргарита Хранова отбелязва 40-годишна певческа кариера, като записва албума „Устрем“, съдържащ предимно нови песни, но и най-големите хитове на певицата.
През 2012 г. певицата отбелязва 40 години творческа дейност с голям концерт в зала 1 на НДК. Концертът носи емблематичното име „Устрем – 40 години на сцена“. През 2013 г. записва първия си коледен албум, озаглавен „Тиха нощ, свята нощ“. През 2014 г. е отличена с почетния знак „Златен век“ – печат на Симеон Велики от тогавашния министър на културата Петър Стоянович. През 2015 г. записва албума „Докога, Маргарито?“.
През годините е записала много дуети, последните от които с Теди Генев – „Направи за мене нещо“, и с Христо Кидиков – песните „Аз и ти край морето“ и „Различен свят“, която печели първа награда на музикалния фестивал „София 2016“.
През 2017 г. записва албум с авторски песни на Милен Македонски, озаглавен „Копнеж“. По същото време участва в риалити предаванията Vip Brother, където завършва на 2-ро място, и Като две капки вода за Нова телевизия.
През 2017 г. започва концертно турне „Обичам българската музика“ заедно със своя колега Орлин Горанов, под съпровода на Плевенска филхармония и Държавна опера – Бургас. Идеята и сценария е на Юлия Манукян, както и Левон Манукян (диригент), Даниел Желев (ударни) и Иво Дуков (пиано). Реализират над 50 концерта в цялата страна. Аранжиментите и оркестрациите са на Георги Милтиядов (пиано).
През 2021 г. стартира национално турне с пианиста, аранжор и композитор Георги Милтиядов, под съпровода на струнен ансамбъл към Симфониета – Враца. Концертът под надслов „Маестрото и Маргарита Хранова“ е представен в градовете Враца, Плевен, Ловеч, Габрово, Бургас, Пловдив, Бяла Слатина, Мизия, Елин Пелин, Лом, Монтана, Козлодуй и др.
Удостоена е с приза на фестивала „Златният Орфей“ за цялостен принос.
За Маргарита Хранова са писали композиторите: Найден Андреев, Зорница Попова, Петър Ступел, Асен Гаргов, Иван Пеев, Атанас Косев, Александър Йосифов, Александър Бръзицов, Мария Ганева, Борис Чакъров, Вили Казасян, Георги Милтиядов и др.
Маргарита Хранова е активен член на Партията на българските жени (ПБЖ), която е коалиционен партньор на НДСВ, и е председател на комисията по култура в ПБЖ. Ръководството на НДСВ решава на 6 април 2007 г. да я включи на 5-о място в листата си за избори за членове на Европейския парламент през 2007 г.